b'\n_START_ARTICLE_\nAlien: Al 8-lea pasager\n_START_SECTION_\nIntriga\n_START_PARAGRAPH_\nEchipajul remorcherului petrolier Nostromo este trezit din hibernare de computerul central al navei, care recep\xc8\x9bionase un semnal SOS venit de pe un asteroid. Cercet\xc3\xa2nd locul, oamenii descoper\xc4\x83 o nav\xc4\x83 abandonat\xc4\x83 de origine necunoscut\xc4\x83, a c\xc4\x83rei cal\xc4\x83 este plin\xc4\x83 cu forme ovoidale. \xc3\x8en timp ce le cerceteaz\xc4\x83, unul dintre ele se crap\xc4\x83 \xc8\x99i elibereaz\xc4\x83 o creatur\xc4\x83 similar\xc4\x83 unei molu\xc8\x99te, care \xc3\xael atac\xc4\x83 pe ofi\xc8\x9berul executiv Kane \xc8\x99i i se prinde de fa\xc8\x9b\xc4\x83, intr\xc3\xa2nd \xc3\xaentr-un fel de simbioz\xc4\x83 cu el. \xc3\x8encerc\xc4\x83rile echipajului de a \xc3\xaendep\xc4\x83rta creatura sunt sistate \xc3\xaen momentul \xc3\xaen care \xc3\xaen\xc8\x9beleg c\xc4\x83 aceasta secret\xc4\x83 un acid capabil s\xc4\x83 penetreze pere\xc8\x9bii navei Nostromo, risc\xc3\xa2nd s-o fac\xc4\x83 inutilizabil\xc4\x83._NEWLINE_Testele rulate asupra lui Kane indic\xc4\x83 faptul c\xc4\x83 acesta este perfect s\xc4\x83n\xc4\x83tos, de\xc8\x99i pare c\xc4\x83 somnul profund \xc3\xaen care este men\xc8\x9binut \xc8\x99i supravie\xc8\x9buirea sa se datoreaz\xc4\x83 simbiotului extraterestru. Acesta moare la un moment dat, iar Kane \xc3\xae\xc8\x99i revine miraculos \xc3\xaen sim\xc8\x9biri. Bucuria echipajului nu dureaz\xc4\x83 mult: abia decoleaz\xc4\x83 cu Nostromo ca s\xc4\x83-\xc8\x99i continue c\xc4\x83l\xc4\x83toria spre P\xc4\x83m\xc3\xa2nt, c\xc4\x83 ofi\xc8\x9berul Kane este ucis \xc3\xaentr-un mod oribil: o creatur\xc4\x83 hidoas\xc4\x83 iese prin toracele lui \xc3\xaentr-o explozie de s\xc3\xa2nge \xc8\x99i organe \xc8\x99i se pierde \xc3\xaen interiorul navei._NEWLINE_Se organizeaz\xc4\x83 rapid echipe de cercetare care s\xc4\x83 captureze monstrul \xc8\x99i s\xc4\x83-l arunce afar\xc4\x83 din nav\xc4\x83 (uciderea sa este exclus\xc4\x83, pentru a nu risca expunerea \xc3\xaenveli\xc8\x99ului navei la efectele corozive ale acidului secretat de extraterestru). Creatura cre\xc8\x99te cu o vitez\xc4\x83 incredibil\xc4\x83 \xc8\x99i, cur\xc3\xa2nd, ajunge suficient de mare \xc3\xaenc\xc3\xa2t s\xc4\x83 devin\xc4\x83 ea un v\xc3\xa2n\xc4\x83tor periculos pentru oameni. R\xc3\xa2nd pe r\xc3\xa2nd, membrii echipajului \xc3\xaei cad prad\xc4\x83, iar cei r\xc4\x83ma\xc8\x99i sunt sistematic sabota\xc8\x9bi \xc3\xaen tentativele lor de a-l prinde \xc3\xaen capcan\xc4\x83. Vinovatul pentru aceste e\xc8\x99ecuri este descoperit \xc3\xaen cele din urm\xc4\x83 \xc3\xaen persoana ofi\xc8\x9berului \xc8\x99tiin\xc8\x9bific Ash, care se dovede\xc8\x99te a fi un robot trimis de Companie. El avea misiunea de a programa calculatorul navei s\xc4\x83 ajung\xc4\x83 \xc3\xaen zona epavei, s\xc4\x83 colecteze ou\xc4\x83 de la bordul ei \xc8\x99i s\xc4\x83 le aduc\xc4\x83 pe P\xc4\x83m\xc3\xa2nt cu orice pre\xc8\x9b._NEWLINE_Ash este dezafectat, dar singura care reu\xc8\x99e\xc8\x99te s\xc4\x83 p\xc4\x83r\xc4\x83seasc\xc4\x83 nava \xc3\xaentr-o capsul\xc4\x83 de salvare este Ripley. Ceilal\xc8\x9bi membrii ai remorcherului Nostromo, transforma\xc8\x9bi de creatur\xc4\x83 \xc3\xaen coconuri-incubatoare pentru progeniturile sale, sunt uci\xc8\x99i \xc3\xaen procesul de autodistrugere generat la bordul navei. Extraterestrul \xc3\xaencearc\xc4\x83 s\xc4\x83 plece \xc8\x99i el cu naveta de salvare, dar Ripley reu\xc8\x99e\xc8\x99te s\xc4\x83-l expulzeze \xc3\xaen spa\xc8\x9biu, unde este ucis de expunerea la vidul cosmic.\n_START_SECTION_\nFranciza Alien\n_START_PARAGRAPH_\n\xc3\x8en 1979, regizorul Ridley Scott lansa filmul Alien, av\xc3\xa2nd \xc3\xaen rolul principal o actri\xc8\x9b\xc4\x83 destul de pu\xc8\x9bin cunoscut\xc4\x83, Sigourney Weaver. Succesul fulminant ob\xc8\x9binut de film, care a fost recompensat \xc8\x99i cu Premiul Oscar pentru cele mai bune efecte vizuale, a determinat apari\xc8\x9bia mai multor romane, serii de benzi desenate, jocuri video \xc8\x99i juc\xc4\x83rii._NEWLINE_Mai mult, 20th Century Fox l-a angajat pe James Cameron s\xc4\x83 realizeze o continuare a fimului. Aliens a ap\xc4\x83rut \xc3\xaen 1986 \xc8\x99i s-a bucurat, la r\xc3\xa2ndul s\xc4\x83u, de un mare succes de cas\xc4\x83. \xc8\x98ase ani mai t\xc3\xa2rziu, acela\xc8\x99i Cameron avea s\xc4\x83 regizeze al treilea film al seriei, intitulat Alien 3. Dup\xc4\x83 ce a fost lansat \xc8\x99i filmul Alien: Rena\xc8\x99terea (1992) ac\xc8\x9biunea seriei s-a \xc3\xaempletit cu cea a unei alte francize celebre, Predator. \xc3\x8en 2012, Ridley Scott a revenit \xc8\x99i a vrut s\xc4\x83 realizeze un film a c\xc4\x83rui ac\xc8\x9biune s\xc4\x83 o precead\xc4\x83 pe cea din Alien. Filmul, lansat \xc3\xaen 2012, a fost modificat pe parcurs \xc8\x99i s-a \xc3\xaendep\xc4\x83rtat de o leg\xc4\x83tur\xc4\x83 direct\xc4\x83 cu franciza, r\xc4\x83m\xc3\xa2n\xc3\xa2nd \xc3\xaens\xc4\x83 \xc3\xaen acela\xc8\x99i univers.'